b"\n_START_ARTICLE_\nA.B. Yoffe\n_START_SECTION_\nBiografie\n_START_PARAGRAPH_\nYoffe s-a n\xc4\x83scut \xc3\xaen ora\xc8\x99ul B\xc4\x83l\xc8\x9bi din Basarabia. A imigrat \xc3\xaen Palestina aflat\xc4\x83 sub mandat britanic \xc3\xaen 1940 \xc8\x99i a studiat la \xc8\x98coala Real\xc4\x83 din Haifa, iar mai t\xc3\xa2rziu la Universitatea Ebraic\xc4\x83 din Ierusalim. A f\xc4\x83cut parte din Hagana \xc8\x99i a servit \xc3\xaen Armata Israelian\xc4\x83. A scris critic\xc4\x83 literar\xc4\x83 \xc8\x99i de film mai \xc3\xaent\xc3\xa2i \xc3\xaen limba rom\xc3\xa2n\xc4\x83 (1939-1940) \xc8\x99i apoi \xc3\xaen ebraic\xc4\x83 din 1943, colabor\xc3\xa2nd la presa scris\xc4\x83 \xc8\x99i la\xc2\xa0radio. A lucrat ca redactor la s\xc4\x83pt\xc4\x83m\xc3\xa2nalul Bamahane \xc3\xaentre 1948 \xc8\x99i 1953. La \xc3\xaenceputul anilor 1950 a fost unul dintre fondatorii clubului de cultur\xc4\x83 avansat\xc4\x83 (Tzavta) \xc3\xaempreun\xc4\x83 cu Avraham Shlonsky. Prima sa carte, Poezie \xc8\x99i realitate, a fost publicat\xc4\x83 \xc3\xaen 1951. A scris cronici literare ale c\xc4\x83r\xc8\x9bilor publicate \xc3\xaen limba ebraic\xc4\x83, dar \xc8\x99i \xc3\xaen alte limbi, mai ales francez\xc4\x83, realiz\xc3\xa2nd compara\xc8\x9bii \xc3\xaentre ele, dar a publicat \xc8\x99i cronic\xc4\x83 de film._NEWLINE_\xc3\x8en 1950 a \xc3\xaenceput s\xc4\x83 lucreze la cotidianul Al HaMishmar \xc8\x99i a fost redactor al suplimentului literar al ziarului, Literatura, p\xc3\xa2n\xc4\x83 \xc3\xaen anul 1984. \xc3\x8en aceast\xc4\x83 calitate i-a \xc3\xaencurajat pe scriitorii afla\xc8\x9bi la \xc3\xaenceput de carier\xc4\x83 \xc8\x99i a promovat temele literare preferate. Predecesorii s\xc4\x83i au fost Avraham Shlonsky \xc8\x99iLea Goldberg. \xc3\x8en anii 1951\xe2\x80\x931952 a realizat o emisiune radiofonic\xc4\x83 despre literatura francez\xc4\x83 la BBC. Mai t\xc3\xa2rziu, \xc3\xaen anii 1954-1965, a lucrat la postul de radio Vocea Israelului. \xc3\x8entre anii 1977 \xc8\x99i1982 a reprezentat Israelul la organiza\xc8\x9bia PEN International._NEWLINE_Ca membru al Partidului Unit al Muncitorilor (Mapam) \xc8\x99i-a \xc3\xaenceput cariera recenz\xc3\xa2nd c\xc4\x83r\xc8\x9bi scrise \xc3\xaen stilul 'realist-socialist' \xc8\x99i a fost apropiat de scriitori cu convingeri de st\xc3\xa2nga precum Avraham Shlonsky \xc8\x99i Lea Goldberg. A publicat c\xc4\x83r\xc8\x9bi despre via\xc8\x9ba \xc8\x99i opera lor, bazate pe cunoa\xc8\x99terea personal\xc4\x83 \xc8\x99i pe activit\xc4\x83\xc8\x9bile comune, combin\xc3\xa2nd memoriile proprii cu cercetarea operelor literare ca spectator implicat. Aceste c\xc4\x83r\xc8\x9bi contribuie \xc3\xaen mod fundamental la \xc3\xaen\xc8\x9belegerea unei perioade \xc8\x99i a atmosferei literare de la \xc3\xaenceputurile existen\xc8\x9bei statului Israel._NEWLINE_A ob\xc8\x9binut mai multe premii: premiul Fichman, premiul Talfir, premiul Bernstein, premiul Societ\xc4\x83\xc8\x9bii Autorilor, Compozitorilor \xc8\x99i Editorilor de Muzic\xc4\x83 din Israel (ACUM), premiul pentru literatur\xc4\x83 al primului ministru (1996) \xc8\x99i premiul pentru traducere al Ministerului Educa\xc8\x9biei (2000)._NEWLINE_Yoffe a decedat pe 21 iunie 2008, \xc3\xaen urma unei boli pulmonare.\n_START_SECTION_\nScrierile sale\n_START_PARAGRAPH_\nYoffe a fost apropiat de genera\xc8\x9bia de scriitori din vremea R\xc4\x83zboiului de Independen\xc8\x9b\xc4\x83. Critica sa a \xc3\xaenso\xc8\x9bit literatura ebraic\xc4\x83 de-a lungul secolelor, de la scriitori mi\xc8\x99c\xc4\x83rii culturale Haskalah ca Abraham Uri Kovner \xc8\x99i Abraham Papirna, la scriitorii din epoca iluminismului \xc8\x99i a Rena\xc8\x99terii ca David Frishman, Micha Yosef Berdichevsky \xc8\x99i Yosef Haim Brenner, \xc8\x99i p\xc3\xa2n\xc4\x83 la scriitorii genera\xc8\x9biei sale ca Avraham Shlonsky, Lea Goldberg, Nathan Alterman, Jakob Horowitz \xc8\x99i Rafael Elias._NEWLINE_\xc3\x8en centrul c\xc4\x83r\xc8\x9bilor sale se afl\xc4\x83 conflictul \xc3\xaentre nou \xc8\x99i vechi ca parte a unei dinamici cunoscute sub numele de re\xc3\xaennoire \xc8\x99i continuitate. \xc3\x8en paralel cu analiza critic\xc4\x83 a literaturii israeliene, el a studiat contribu\xc8\x9bia scriitorilor evrei la literatura rom\xc3\xa2n\xc4\x83, scriind, singur sau \xc3\xaen colaborare, antologiile Scriitori evrei de limba rom\xc3\xa2n\xc4\x83 (1972) \xc8\x99i Pe p\xc4\x83\xc8\x99uni str\xc4\x83ine: Scriitori evrei din Rom\xc3\xa2nia, 1880-1940 (1996)."